ΓΡΑΠΤΗ ΕΡΩΤΗΣΗ E-1472/02

υποβολή: Sebastiano Musumeci (UEN) προς την Επιτροπή

(27 Μαΐου 2002)

Θέμα: Τροποποίηση των κανόνων σχετικά με τα παράγωγα προϊόντα της τομάτας

Δεδομένου ότι οι χώρες της λεκάνης της Μεσογείου είναι οι μεγαλύτεροι παραγωγοί βιομηχανικής τομάτας·

Λαμβάνονταςπόψη ότι το σχέδιο κανονισμού της Ευρωπαϊκής Επιτροπής για την τροποποίηση της ισχύουσας νομοθεσίας σχετικά με τα παράγωγα προϊόντα της τομάτας προβλέπει μεγάλη μείωση της ελάχιστης περιεκτικότητας τομάτας στις κονσέρβες που πωλούνται στην Ευρώπη και την κατάργηση των κανόνων που καθορίζουν τις απαιτήσεις για την αποφλοιωμένη τομάτα, τη συνθλιμμένη τομάτα και τη στραγγισμένη τομάτα·

Λαμβάνονταςπόψη ότι το ως άνω σχέδιο κανονισμού, εάν εγκριθεί, θα ανοίξει το δρόμο στην εμπορία προϊόντων ευτελούς ποιότητας λόγω της μείωσης της ξηράς ύλης στον τοματοπολτό και της αντίστοιχης αύξησης του νερού·

Ερωτάται η Επιτροπή:

1. Ποιοι λογικοί στόχοι επέβαλαν τη σύνταξη του ως άνω σχεδίου κανονισμού, το οποίο — αν εγκριθεί — θα ενθαρρύνει την παραγωγή τροφίμων ευτελούς ποιότητας·

2. Δεν θεωρεί ότι η απειλούμενη τροποποίηση της νομοθεσίας βρίσκεται σε προφανή αντίθεση με την προστασία της ποιότητας και της ιδιαιτερότητας των χαρακτηριστικών ευρωπαϊκών προϊόντων, που αποτελούν πηγή ανεκτίμητου κοινωνικοοικονομικού και πολιτισμικού πλούτου, όπως είναι εν προκειμένω οι τομάτες της λεκάνης της Μεσογείου·

Απάντηση του κ. Fischler εξ ονόματος της Επιτροπής

(26 Ιουνίου 2002)

Η Επιτροπή δεν έχει προετοιμάσει -ούτε προτίθεται να προετοιμάσει- σχέδιο κανονισμού για την τροποποίηση των κοινοτικών προτύπων εμπορίας των παραγώγων της ντομάτας για τον απλό λόγο ότι δενφίστανται τέτοια πρότυπα.

Μόνο στο πλαίσιο του καθεστώτος ενίσχυσης για τις ντομάτες που προορίζονται για τη βιομηχανική μεταποίηση (κανονισμός (ΕΚ) αριθ. 2201/96 του Συμβουλίου της 28ης Οκτωβρίου 1996 που αφορά την κοινή οργάνωση της αγοράς στον τομέα των προϊόντων με βάση τα οπωροκηπευτικά(1)), το πρώτο άρθρο του κανονισμού (ΕΚ) αριθ. 449/2001(2) της Επιτροπής, που αφορά τους κανόνες εφαρμογής του κανονισμού (ΕΚ) αριθ. 2201/96, προβλέπει τα βασικά παράγωγα της ντομάτας. Δεν πρόκειται για κανένα τρόπο για εμπορικές ονομασίες ή για πρότυπα εμπορίας αλλά για ορισμούς προϊόντων ή ομάδων προϊόντων που χρησιμοποιούνται μόνο με στόχο τη διαχείριση ή τον έλεγχο, στο βιομηχανικό επίπεδο, του προαναφερόμενου καθεστώτος ενισχύσεων.

Αντίθετα πρότυπα εμπορίας εφαρμόζονται στην Ιταλία για τις αποφλοιωμένες και τις συμπυκνωμένες ντομάτες βάσει του εθνικού κανονισμού αριθ. 96 της 10ης Μαρτίου 1969.

Ο νομοθετικός ορισμός των τελικών προϊόντων θα εδικαιολογείτο μέχρι τότε που η κοινοτική ενίσχυση εχορηγείτο για τα μεταποιημένα προϊόντα. Ήταν λογικό να ορισθούν με ακρίβεια τα προϊόντα που θα μπορούσαν να λάβουν την εν λόγω ενίσχυση. Όμως, αφότου έγινε η μεταρρύθμιση του τομέα το 2000, η κοινοτική ενίσχυση δεν χορηγείται πλέον για τα μεταποιημένα προϊόντα αλλά για την πρώτη ύλη, δηλαδή για την ντομάτα που παραδίδεται σε μία μεταποιητική βιομηχανία. Το ερώτημα λοιπόν που τίθεται είναι κατά πόσο θα πρέπει να διατηρηθούν οι παλιοί κανόνες οι οποίοι προκύπτουν από μία πεπαλαιωμένη ρύθμιση.

Το σχέδιο κανονισμού που τροποποιεί τον κανονισμό (ΕΚ) αριθ. 449/01 αφορά, εκτός των άλλων, ορισμένους από τους προαναφερόμενους ορισμούς. Εν πάση περιπτώσει, όπως εξηγείται παραπάνω, οποιαδήποτε πιθανή τροποποίηση αυτού του κανονισμού δεν θα είχε καμία επίπτωση στις εμπορικές επωνυμίες ή στα ισχύοντα πρότυπα και εγγυήσεις εμπορίας.

Το σχέδιο αυτό που συντάχθηκε τον Απρίλιο του 2002 δεν αποτελούσε οριστικό κείμενο αλλά ένα σχέδιο διαβούλευσης με τους ενδιαφερόμενους επαγγελματικούς κλάδους και τα ενδιαφερόμενα κράτη μέλη σύμφωνα με τη δέσμευση που έχει αναλάβει η Επιτροπή σχετικά με τη διαφάνεια.

Επομένως, κάθε ερμηνεία σύμφωνα με την οποία η Επιτροπή είχε πρόθεση να τροποποιήσει τα ισχύοντα πρότυπα σχετικά με τα παράγωγα της ντομάτας είναι αβάσιμη.

(1) ΕΕ L 297 της 21.11.1996.

(2) ΕΕ L 64 της 6.3.2001.